Study of vaccination methods (intradermal, intramuscular) of suckling piglets against PRRSV-1 on their health and performance under field conditions
Authors: Μαραγκάκης Γεώργιος 
Published: October 2024

Η παρούσα διατριβή, είχε ως στόχο, τη διερεύνηση των μεθόδων εμβολιασμού (ενδομυϊκός-IM, ενδοδερμικός-ID) των θηλαζόντων χοιριδίων κατά του ιού του αναπαραγωγικού και αναπνευστικού σύνδρομού των χοίρων (PRRSV) και τις επιπτώσεις στηνυγεία και στις αποδόσεις τους έως την ηλικία σφαγής τους, σε συνθήκες φυσικής λοίμωξης. Η καινοτομία της μελέτης είναι αποτελεί την πρώτη αναφορά ID εμβολιασμού των θηλαζόντων χοιριδίων κατά του PRRSV στη συγκεκριμένη ηλικία των 14 ημερών και, κυρίως, σε συνθήκες φυσικής λοίμωξης. Παρόλο που ο ID εμβολιασμός των χοιριδίων κατά του PRRSV είναι μια κοινή πρακτική, δεν υπάρχουν δημοσιευμένες μελέτες πεδίου που να διερευνούν την επίδραση ενός ID εμβολιασμού στα θηλάζοντα χοιρίδια. Στο πρώτο κεφάλαιο της διατριβής αναφέρονται τα αποτελέσματα των επιπτώσεων του ID εμβολιασμού χοιριδίων με ένα εμπορικό ελαττωμένης λοιμογόνου δύναμης (MLV) εμβόλιο κατά PRRSV (Porcilis® PRRS) σε σύγκριση με τον IM εμβολιασμό στην υγεία και τις αποδόσεις των εμβολιασμένων ζώων μέχρι την ηλικία σφαγής τους, συνθήκες φυσικής λοίμωξης. Τα αποτελέσματα αυτής της μελέτης αποτελούν σημαντικές ενδείξεις ότι ο εμβολιασμός των χοιριδίων μέσω της ενδοδερμικής οδού είχε θετική επίδραση στην προστασία τους έναντι της ιαιμίας από PRRSV, εξίσου με ένα εμβόλιο με ενδομυϊκή εφαρμογή. Με βάση τα αποτελέσματα qRT-PCR σε δείγματα ορού αίματος, παρατηρήθηκε ότι το ποσοστό των ιαιμικών ζώων στα ID-εμβολιασμένα χοιρίδια ήταν χαμηλότερο στις 10 εβδομάδες σε σύγκριση με τα ΙΜ-εμβολιασμένα χοιρίδια, καθώς και το ποσοστό των εμβολιασμένων ομάδων σε σύγκριση με τα μη -εμβολιασμένες ομάδες στις 7, 10 και 13 εβδομάδες. Με βάση τα αποτελέσματα ELISA και qRT-PCR, υπάρχουν ενδείξεις ότι ο εμβολιασμός των χοιριδίων κατάτου PRRSV είτε με την ID οδό είτε με την IM οδό προκαλεί σημαντική ορομετατροπή στην ηλικία των 4 και 7 εβδομάδων (2-5 εβδομάδες μετά τον εμβολιασμό) σε σύγκριση με τις μη εμβολιασμένες ομάδες. Συμπερασματικά, αυτή η μελέτη έδειξε ότι ο ID εμβολιασμός των θηλαζόντων χοιριδίων κατά του PRRSV στην ηλικία 2 εβδομάδων είναι ασφαλής. Δεν παρατηρήθηκαν σημαντικές τοπικές και συστηματικές αντιδράσεις σε εμβολιασμένα χοιρίδια μέχρι τις 14 ημέρες μετά τον εμβολιασμό. Η μελέτη μας είναι η πρώτη αναφορά ID εμβολιασμού σε θηλάζοντα χοιρίδια ηλικίας 14 ημερών και υποδεικνύει ότι τόσο ο ID όσο καιο IM εμβολιασμός των χοιριδίων μειώνουν το ποσοστό θνησιμότητας, καθώς και τις αλλοιώσεις του πνεύμονα και της πλευρίτιδας στις εμβολιασμένες ομάδες. Επίσης, ο ID εμβολιασμός είχε θετικό αντίκτυπο στο σωματικό βάρος (BW) κατά τη σφαγή, ενώ τόσο ο ID εμβολιασμός όσο και ο IM εμβολιασμός έχουν θετική επίδραση στην μέση ημερήσια αύξηση βάρους (ADG). Στο δεύτερο κεφάλαιο περιλαμβάνονται αποτελέσματα από τη διερεύνηση της απόπτωσης που σχετίζεται με τον υποδοχέα Fas (γνωστός ως Apo-1 ή CD95) σε χοιρίδια μετά από ID και IM εμβολιασμό με εμπορικό MLV εμβόλιο κατά του PRRSV (Porcilis® PRRS) σε σύγκριση με μη εμβολιασμένα χοιρίδια. Καταγράφηκαν αυξημένα επίπεδα sFas στον ορό αίματος των μη εμβολιασμένων χοιριδίων, αποκαλύπτοντας αποπτωτική καταστολή σε σύγκριση με τα εμβολιασμένα χοιρίδια. Διαπιστώθηκε ότι πιθανώς τα αντισώματα που προέρχονται από το εμβόλιο περιορίζουν τη μόλυνση και μπορεί να συμβάλλουν στη μειωμένη έκφραση του Fas, υποδηλώνοντας ασθενή επαγωγή κυτταροτοξικότητας που προκαλείται από λεμφοκύτταρα. Τέλος, υψηλότερα επίπεδα sFas παρατηρήθηκαν στα χοιρίδια με την αύξησητης ηλικίας, πιθανώς λόγω επίμονης μόλυνσης από PRRSV. Δεν παρατηρήθηκαν σημαντικές διαφορές στα επίπεδα sFas στον ορό αίματος μεταξύ ID και IM εμβολιασμού. Η ανάλυση των αποτελεσμάτων μας έδειξε για πρώτη φορά μια σημαντική θετική και μέτρια συσχέτιση μεταξύ του ιικού φορτίου PRRSV και των επιπέδων Fas. Αυτό το εύρημα υποστηρίζει ότι το PRRSV παρεμβαίνει στην επαγωγή κυτταρικής έμφυτης ανοσοαπόκρισης, τα μονοπάτια της οποίας συνδέονται στενά με αυτή της απόπτωσης. Αυτό μπορεί να εξηγήσει γιατί υπάρχει καθυστερημένη ανοσολογική απόκριση σε χοίρους που έχουν μολυνθεί με PRRSV και η αποσαφήνιση των μηχανισμών παρεμβολής μπορεί να παρέχει ενδείξεις για νέες στρατηγικές στην αντιμετώπιση της λοίμωξης από PRRSV. Το τελευταίο κεφάλαιο αναφέρεται στα αποτελέσματα από την αξιολόγηση της συγκέντρωσης της αγγειοτενσίνης ΙΙ (Angiotensin II-Ang II) στον ορό αίματος των χοιριδίων μετά τον εμβολιασμό τους με εμπορικό MLV εμβόλιο κατά του PRRSV (Porcilis® PRRS), μέσω της ενδοερμικής (ID) και ενδομυικής (IM) οδού, σε σύγκριση με μη εμβολιασμένα χοιρίδια. Δεν παρατηρήθηκαν σημαντικές διαφορές στα επίπεδα Ang II στην ίδια ομάδα με την πάροδο του χρόνου, ενώ σημαντικές διαφορές μεταξύ των ομάδων παρατηρήθηκαν μόνο στην ηλικία των 7 εβδομάδων. Λόγω της εμπλοκής της Ang στη διαδικασία της φλεγμονής, η απουσία σημαντικής διαφοράς στα επίπεδα Ang II στην ίδια ομάδα θα μπορούσε να αποδοθεί στην ήπια μεταβολή της φλεγμονής που παρατηρήθηκε σε όλες τις ομάδες κατά την συνολική περίοδο της μελέτης. Επιπλέον, δεν παρατηρήθηκε συσχέτιση μεταξύ του ιικού φορτίου του PRRSV και της Ang II στη μελέτη μας. Τα αποτελέσματά μας δεν εξηγούν αναμφίβολα τον ρόλο της Ang II στην απόπτωση που προκαλείται από τον PRRSV. Συμπερασματικά, η παρούσα μελέτη παρέχει σημαντικά στοιχεία ότι ο ID εμβολιασμός κατά τού PRRSV προκαλεί μειωμένη ιστική βλάβη, βάση των χαμηλότερων επιπέδων Ang II στον ορό αίματος των χοιριδίων που έχουν εμβολιαστεί μέσω της ενδοδερμικής οδού.